b'\n_START_ARTICLE_\nSekumady Conde\n_START_SECTION_\n\xc5\xbdivljenjepis\n_START_PARAGRAPH_\nConde je prvi temnopolti voditelj poro\xc4\x8dil na TV Slovenija, ki je svojo novinarsko pot za\xc4\x8del v Mariboru na Radiu MAR\xc5\xa0, kasneje pa na Radiu \xc5\xa0tudent v Ljubljani. Leta 2007 se je odzval povabilu in se pridru\xc5\xbeil ekipi novonastalega parlamentarnega programa t. i. tretjega programa TV Slovenija. Urednica programa je Ljerka Bizilj. Istega leta je postal voditelj jutranjih poro\xc4\x8dil na TV Slovenija 1._NEWLINE_Leta 2009 se je pridru\xc5\xbeil ekipi informativnega programa TV Slovenija 1, leta 2010 pa je postal voditelj dnevnih poro\xc4\x8dil na Prvem programu TVS. Vseskozi deluje tudi kot povezovalec raznih dogodkov in okroglih miz. V letih 2009 in 2010 je v knji\xc5\xbenici Otona \xc5\xbdupan\xc4\x8di\xc4\x8da v Ljubljani prirejal ve\xc4\x8dere dokumentarnega filma o afri\xc5\xa1kih vpra\xc5\xa1anjih. Leta 2010 je dobil nagrado Viktor za obetavno medijsko osebnost._NEWLINE_Conde je tudi avtor in soavtor ve\xc4\x8d pesni\xc5\xa1kih zbirk in gledali\xc5\xa1kih predstav. Njegova prva samostojna pesni\xc5\xa1ka zbirka KALIGADANGA je bila leta 2001 nominirana za najbolj\xc5\xa1i knji\xc5\xbeni prvenec._NEWLINE_Leta 2008 je javnost razburil s svojo izjavo za revijo NAROBE, kjer je Slovence primerjal s \xc4\x8dredo ovac, za kar je bil dele\xc5\xbeen \xc5\xa1tevilnih kritik.\n_START_SECTION_\nLiterarna dela\n_START_PARAGRAPH_\nConde je \xc5\xbee zgodaj pokazal nadarjenost za literarno ustvarjanje. Pi\xc5\xa1e predvsem pesmi in gledali\xc5\xa1ka besedila. Leta 2000 je izdal svojo prvo samostojno pesni\xc5\xa1ko zbirko KALIGADANGA, ki je bila leto pozneje nominirana za najbolj\xc5\xa1i knji\xc5\xbeni prvenec. Leta 2001 je ob krstni izvedbi njegove monodrame Sizif na begu, ki jo je Conde re\xc5\xbeiral v Mestnem gledali\xc5\xa1\xc4\x8du Ptuj, iz\xc5\xa1lo tudi istoimensko dramsko besedilo. Leta 2003 je iz\xc5\xa1la njegova druga samostojna pesni\xc5\xa1ka zbirka MARATAJANA._NEWLINE_Conde vseskozi pi\xc5\xa1e tudi zgodbe za otroke, eseje in druge publicisti\xc4\x8dne prispevke.\n_START_SECTION_\nGledali\xc5\xa1\xc4\x8de in film\n_START_PARAGRAPH_\nOd leta 1994 se resno ukvarja z gledali\xc5\xa1kim ustvarjanjem, sprva kot igralec, kasneje pa ve\xc4\x8dinoma kot re\xc5\xbeiser. Do leta 2009 je ustvaril ali pa sodeloval pri ve\xc4\x8d kot dvajsetih predstavah. Leta 2006 je re\xc5\xbeiral dramo Biljane Srbljanovi\xc4\x87, Beograjska trilogija, kar je bila prva postavitev te drame v slovenskem jeziku pri nas. Pri svojem gledali\xc5\xa1kem delu je med drugim sodeloval z ustvarjalci, kot so Zvone Funda, Iva Zupan\xc4\x8di\xc4\x8d, \xc5\xa0tefka Drolc, Senka Buli\xc4\x87 in Damir Zlatar Frey._NEWLINE_Manj\xc5\xa1e vloge je odigral tudi v dveh slovenskih filmih. Leta 2002 v filmu GANGL in leta 2010 v filmu OBISK.\n_START_SECTION_\nZanimivosti\n_START_PARAGRAPH_\nConde je po o\xc4\x8detu Gvinejec in pripada 13 milijonski etni\xc4\x8dni skupini Mandinka (tudi Mandinko ali Malinke), ki \xc5\xbeivi na obmo\xc4\x8dju Zahodne Afrike. Je v neposrednem sorodu s predsednikom Republike Gvineje.'